**Sog‘lom turmush tarzi – salomatlik omili**

* [Chop etish versiyasi](http://gov.uz/uz/press/society/16177)
* [Havolani yuborish](http://gov.uz/uz/press/society/16177#1)
* [Oddiy holatga qaytish](http://gov.uz/uz/press/society/16177)

02.11.2012

**Qandli diabetning oldini olish, aholi o‘rtasida sog‘lom turmush tarzini qaror toptirish, profilaktika va diagnostika ishlari samaradorligini oshirish maqsadida dunyoda 14-noyabr Qandli diabetga qarshi kurash kuni deb e’lon qilingan. Shu munosabat bilan mamlakatimizda har yili noyabrda diabetga qarshi kurash oyligi o‘tkaziladi.**

O‘zbekiston Milliy matbuot markazida mazkur oylikning ochilishiga bag‘ishlangan matbuot anjumani bo‘lib o‘tdi. O‘zbekiston Sog‘liqni saqlash vazirligi va Respublika ixtisoslashtirilgan endokrinologiya ilmiy-amaliy tibbiyot markazi hamkorligida tashkil etilgan tadbirda olimlar, shifokorlar va jurnalistlar ishtirok etdi.

O‘zbekiston sog‘liqni saqlash vazirining birinchi o‘rinbosari A.Xudoyorov, Respublika ixtisoslashtirilgan endokrinologiya ilmiy-amaliy tibbiyot markazi direktori S.Ismoilov Prezidentimiz Islom Karimov rahnamoligida sog‘liqni saqlash tizimida amalga oshirilayotgan islohotlar samarasida aholiga endokrinologik tibbiy yordam ko‘rsatish sifati ham tobora yuksalib borayotganini ta’kidladi.

Qishloq vrachlik punktlari va oilaviy poliklinikalar qandli diabetni aniqlashda zarur bo‘ladigan laboratoriya-tahlil vositalari bilan to‘liq ta’minlangan. Hududiy tibbiyot muassasalari va endokrinologiya dispanserlarida chuqurlashtirilgan tibbiy ko‘rik o‘tkazish va davolash uchun barcha imkoniyatlar mavjud.

Respublika ixtisoslashtirilgan endokrinologiya ilmiy-amaliy tibbiyot markazi bu yo‘nalishdagi yetakchi shifo maskanidir. Markazning maslahat-tashxis poliklinikasi kuniga ikki yuz qatnovga mo‘ljallangan. 246 o‘rinli klinikada endokrinologik kasalliklarga aniq tashxis qo‘yish va zamonaviy texnologiyalar vositasida davolash ishlari yo‘lga qo‘yilgan. Jahon tibbiyotining eng ilg‘or yutuqlarini hayotga tatbiq etish maqsadida keyingi yillarda markazda bir qator yangi yo‘nalishlar – neyroendokrinologiya, neyrojarrohlik, nefropatiya, gemodializ bo‘limlari ochildi.

Ko‘plab og‘ir xastaliklar kabi qandli diabetning kelib chiqishiga ham insonning nosog‘lom turmush tarzi, to‘g‘ri va ratsional ovqatlanmasligi, kamharakatliligi asosiy sabab bo‘ladi. Shu bois, diabetga qarshi kurash oyligi doirasida aholining bu boradagi bilimini oshirish, sog‘lom turmush tarzini ommalashtirish maqsadida tushuntirish ishlari, sport musobaqalari, marafonlar tashkil etiladi. Endokrinologiya va diabetologiyaning dolzarb masalalariga oid ilmiy-amaliy anjumanlar o‘tkaziladi, turli madaniy-ma’rifiy dasturlar namoyish etiladi.

Matbuot anjumanida qandli diabet profilaktikasi, diagnostika va davolash ishlarini takomillashtirish borasida erishilayotgan yutuqlar, istiqboldagi vazifalarga oid ma’ruzalar tinglandi. Jurnalistlarni qiziqtirgan savollarga javob qaytarildi.